Վլադիմիր Ամմոն

Վլադիմիր Ֆեոդորովիչ Ամմոն ( (Аммо́нт), , ), ռուս գեղանկարիչ, Գեղարվեստի կայսերական ակադեմիայի բնանկարչության ակադեմիկոս, Գեղարվեստական շրջիկ ցուցահանդեսների ընկերության անդամ։

Կենսագրություն

Վլադիմիր Ամմոնը ծնվել է 1826 թվականի դեկտեմբերի 28-ին (նոր տոմարով՝ 1827 թվականի հունվարի 9-ին) Մոսկվայում՝ գերմանացի գործարար Ֆերդինանդ (Ֆեոդոր) Գոտլիբ Ամմոնի (, 1785-1842) ընտանիքում, ով սերում էր ֆրանսիացի հուգենոտների ընտանիքից։ Վլադիմիր Ամմոնի ավագ եղբայրը՝ Գերման Ֆեոդորովիչ Ամմոնը (1822-1874), եղել է պատմաբան, հնէաբան, թարգմանիչ։

Վլադիմիր Ամմոնը սովորել է Մոսկվայի տեխնիկական նկարչության ստրոգանովյան ուսումնարանում և Մոսկվայի նկարչության, քանդակագործության և ճարտարապետության ուսումնարանում։ «Գիտությունների ակադեմիան ու պալատին հարակից գետափը Պետերբուրգում» () ծրագրի համար 1850 թվականի սեպտեմբերի 25-ին Գեղարվեստի կայսերական ակադեմիայի կողմից ստացել է նկարչի կոչում։

1859 թվականի ապրիլի 16-ին «Տեսարան Մոսկվայի ծայրամասում» () նկարի համար Վլադիմիր Ամմոնն ստացել է ակադեմիկոսի կոչում։ Կյանքի վերջին տարիներին (1871—1875) մասնակցել է Գեղարվեստական շրջիկ ցուցահանդեսների ընկերության կազմակերպած ցուցահանդեսներին նախ որպես ցուցորդ, ապա որպես ընկերության անդամ։

Ամմոնի «Տղան տաշեղը նետում է ջրի մեջ» (, 1854) ջրանկարը գնել է Մեծ իշխանուհի Մարիա Նիկոլաևնան, իսկ «Ծառուղի» (1871) նկարը՝ Կոզմա Սոլդատյոնկովը։

Վլադիմիր Ամմոնը մահացել է 1879 թվականի ապրիլի 11-ին (ապրիլի 23) Մոսկվայում։ Թաղված է Մոսկվայի Վվեդենյան գերեզմանատանը։ Ամմոնների ընտանեկան դամբարանը հայտարարվել է Ռուսաստանի մշակութային ժառանգության օբյեկտ։

Հետաքրքիր փաստեր 
Վլադիմիր Ամմոնի «Նևայի ափը Գիտությունների ակադեմիայի մոտ» (1850) նկարը Ստոկհոլմի աճուրդի տանը վաճառվել է նախապես հայտարարված գնից տասն անգամ ավելի թանկ՝ 316000 դոլարով։

Պատկերասրահ

Ծանոթագրություններ

Մատենագրություն

Արտաքին հղումներ
 
 
 

Ռուս նկարիչներ
Պերեդվիժնիկներ
Գեղարվեստի կայսերական ակադեմիայի ակադեմիկոսներ
Մոսկվայի նկարչության, քանդակագործության և ճարտարապետության ուսումնարանի շրջանավարտներ